የመንግሥት ሹማምንትን ጨምሮ ከ130 በላይ የሙስና ተጠርጣሪዎች ታሰሩ
የመንግሥት ሹማምንትን ጨምሮ ከ130 በላይ የሙስና ተጠርጣሪዎችን በቁጥጥር ሥር ማዋሉን ፌዴራል ፖሊስ ዓርብ ታኅሳስ 21 ቀን 2009 ዓ.ም. አስታወቀ፡፡ተጠርጥረው በቁጥጥር ሥር የዋሉት የመንግሥት ሹማምንት፣ ባለሙያዎችና የተለያዩ ግለሰቦች ከመንግሥት ዕቃ ግዥ፣ ከቤቶች ልማት፣ ከመሬት ልማት፣ ከባንኮችና ከአክሲዮን ኩባንያዎች ታክስ ማጭበርበርና ሙስና በመፈጸማቸው እንደሆነ ፌዴራል ፖሊስ ገልጿል፡፡በፌዴራል ተቋማት ላይ የሚፈጸሙ የሙስና ተግባራትን በመከታተል ተጠርጣሪዎችን በቁጥጥር ሥር አውሎ በመመርመርና በፍርድ ቤት የማስቀጣት ሥልጣን ከነበረው የፌዴራል የሥነ ምግባርና ፀረ ሙስና ኮሚሽን የሙስና ወንጀል ተጠርጣሪዎችን የመመርመር ሥልጣን የወሰደው የፌዴራል ፖሊስ ኮሚሽን፣ ታኅሳስ 7 እና ታኅሳስ 21 ቀን 2009 ዓ.ም. ከ300 በላይ ተጠርጣዎችን በቁጥጥር ሥር ማዋሉ ታውቋል፡፡ፌዴራል ፖሊስ በሰጠው መግለጫ ላይ ማንነታቸውን ባይገልጽም ከሕዝብ፣ ከመንግሥትና መንግሥታዊ ካልሆኑ ተቋማት 260 የሙስና ወንጀል ጥቆማዎች እንደደረሱት አስታውቋል፡፡ ጥቆማ ከደረሰው 260 ግለሰቦች መካከል ባለፈው ዓርብ ከ130 ሰዎች በላይ በቁጥጥር ሥር አውሏል፡፡እንደ ፌዴራል ፖሊስ መግለጫ በ13 ተጠርጣሪዎች ላይ የሀብትና ንብረት ዕገዳ ተጥሏል፡፡ ስምንት ትልልቅ አክሲዮኖች፣ አራት ሕንፃዎች፣ 49 ተሽከርካሪዎች፣ 22 መኖሪያ ቤቶችና ሁለት ፋብሪካዎች መታገዳቸውም ተገልጿል፡፡ መንግሥት በቅርቡ እንደ አዲስ ባዋቀረው ካቢኔ ውስጥ ከነባር ሹማምንት ውጪ የተወሰኑትን በተለያዩ ተቋማት የመደበ ቢሆንም፣ ጥቂቶቹ ሰሞኑን ከኃላፊነት መነሳታቸውን ምንጮች ለሪፖተር ገልጸዋል፡፡የአሁኑ ዕርምጃ መንግሥትን የሚመራው ገዥው ፓርቲ ኢሕአዴግ በጀመረው ጥልቅ ተሃድሶ በሙስና የተዘፈቁ ሹማምንትን ጨምሮ፣ ማናቸውም ንክኪ ያላቸውን ኃላፊዎችንም ሆነ ግለሰቦችን በሕግ እንደሚጠይቅ በገለጸው መሠረት የተወሰደ መሆኑ ተገልጿል፡፡ፌዴራል ፖሊስ በቁጥጥር ሥር የዋሉትን ሹማምንትና ሌሎች ተጠርጣሪዎች ማንነት ባይገልጽም፣ ጉዳዩን በተመለከተ ተከታታይ መረጃዎች  ለሕዝብ እንደሚያደርስ ገልጿል፡፡ ሕዝቡም የሙስና ወንጀሎችን በአካል በመቅረብ ወይም በስልክ ቁጥሮች ደውሎ መጠቆም እንደሚችል አስታውቋል፡፡